

Universitatea din București lansează rezultatele cercetării „Atitudinea românilor față de voluntariat”

Universitatea din București lansează joi, 23 mai 2024, începând cu ora 10:00, rezultatele cercetării „Atitudinea românilor față de voluntariat”, în Sala 102 a Facultății de Sociologie și Asistență Socială a Universității din București (Șoseaua Panduri nr. 90, Sector 5, București).
Studiul, realizat de experți sociologi de la Facultatea de Sociologie și Asistență Socială (FSAS) a Universității din București, în parteneriat cu Kaufland România și cu agenția iSense Solutions, reprezintă una dintre cele mai detaliate analize asupra percepției românilor privind voluntariatul din ultimii ani.
În cadrul conferinței vor lua cuvântul rectorul Universității din București, prof. univ. dr. Marian Preda, conf. univ. dr. Darie Cristea, cadru didactic la Facultatea de Sociologie și Asistență Socială, Marco Hößl, CEO al Kaufland România și Republica Moldova, Valer Hancaș, director de Comunicare și Corporate Affairs al Kaufland România, și Ionuț Sibian, director executiv al Fundației pentru Dezvoltarea Societății Civile.
Evenimentul va fi moderat de prof. univ. dr. Doru Buzducea, directorul Școlii Doctorale de Asistență Socială și cadru didactic la Facultatea de Sociologie și Asistență Socială a UB.
În societatea actuală, înțelegerea percepțiilor, atitudinilor și comportamentelor legate de voluntariat devine tot mai importantă, la nivel european. În acest context, cercetarea „Atitudinea românilor față de voluntariat” va servi drept bază pentru o amplă campanie națională de promovare a voluntariatului inițiată de Kaufland România cu scopul de a crește gradul de conștientizare asupra importanței acestuia în dezvoltarea unei societăți sănătoase. 

